ঈশানের পুঞ্জমেঘ: ভালো আছি
আমি আছি এখন সূর্যের কাছাকাছি
আর দেখতে চাইনা তোর পোড়ামুখ।
তুই সুখে থাক হতে চাইনা ভাগীদার
অগ্নিগৃহে থাকি তাই ছাই হয়েছে বুক।
পড়ে থাক তোর কুসুম বিছানো পথ
ভুলেও না যাই যেন আর কোনদিন।
কোন কষ্ট হয়না এখন কণ্টক পথে
নীরব যাত্রা তাই পা দু'টি হয় রঙিন।
ভাবনার জগতে তুই অবাধে চলিস
আর কোনদিন কেহ দেবেনা বাধা।
দূর হতে নীরবে দেখে দেখে যাবো
ভুলেও কোনদিন ছুঁড়বোনা কাদা।
ভুল করে কোনদিন যদি মনে পড়ে
পিছনে তাকালে শুধু দেখবে ছায়া।
সূর্য অস্ত যাবে তবুও থাকবে কিরণ
পড়ে রবে প্রাণহীন এক শুষ্ক কায়া।